als_Latn dik_Latn sag_Latn
aSport – Andrea Tato, himarjoti që po shkëlqen te skuadra greke e Atromitosit, është ftuar të luajë me Shqipërinë.
Menaxheri i Kombëtares, Alban Bushi, ka pasur disa telefonata të shpeshta me futbollistin 24-vjeçar dhe deri tani bisedimet janë në rrugën e duhur.
Mesfushori me tipare sulmuese është edhe në fokusin e përfaqësueses greke, madje është thirrur disa herë prej vitit 2011 me ekipin helen, por nuk është aktivizuar asnjë minutë. Tato parapëlqen të luajë si i avancuar në të dy krahët e mesfushës dhe e njeh mirë portën. Shpeshherë ka luajtur edhe si sulmues i dytë. Disa herë ai ka zënë hapësira të konsiderueshme në median greke për paraqitjet që ka bërë këtë sezon te skuadra e Atromitosit. Tato është shqiptar i lindur në Himarë, por familja e tij ka emigruar prej vitesh në Greqi.
Alban Bushi ka pasur disa kontakte telefonike me Taton dhe e ka pyetur nëse dëshiron të luajë për Shqipërinë. Ky i fundit ka rënë parimisht dakord, pasi është bindur se në përfaqësuesen kuqezi mund të ketë më shumë hapësira dhe mund të vlerësohet shumë më tepër nga sa është vlerësuar deri tani te Kombëtarja greke. Bushi i ka premtuar se nëse pranon që të luajë për Shqipërinë, dokumentet do t’i bëhen në kohë rekord dhe se do të ketë mbështetje maksimale nga të gjithë. Andrea Tato është i huazuar te skuadra e Atromitosit, pasi kartonin e tij e zotëron Olimpiakosi, me të cilin ka kontratë deri në verën e vitit 2015.
Loret Sadiku
Në kuadër të përforcimit të përfaqësueses me elementë të rinj dhe cilësorë, një pjesë e mirë e stafit kuqezi është angazhuar maksimalisht për afrimin e lojtarëve shqiptarë që luajnë jashtë. Loret Sadiku është emri më i ri për mbrojtjen e Kombëtares shqiptare. Futbollisti i lindur në Kosovë, por i rritur në Suedi, është zbuluar nga menaxheri i përfaqësueses, Alban Bushi, dhe po ndiqet me interes të madh nga zyrtarët e FSHF-së. Ish-sulmuesi i ekipit kombëtar mësohet se ka qenë dy ditë më parë në Suedi për ta parë nga afër qendërmbrojtësin, i cili ka luajtur si titullar me Helsingborgun të shtunën teksa skuadra e tij fitoi 5-1 kundër Gelfes.
Një ndër repartet me më pak alternativa është ai i qendërmbrojtjes dhe pas kërkimesh intensive menaxheri Alban Bushi është bindur që të ndjekë me kujdes futbollistin e Helsingborgut. Pasi ka parë disa video të tijat, Bushi ka vendosur të shkojë ta shohë nga afër futbollistin, e në fakt ka mbetur i kënaqur nga performanca dhe të dhënat e 22-vjeçarit.
Pas ndeshjes Bushi është takuar me futbollistin dhe pasi i ka folur për projektin që ka Shqipëria për Kombëtaren, Sadiku i ka premtuar se do të jetë i gatshëm që të luajë me Shqipërinë. Sadiku ka luajtur tri ndeshje me përfaqësuesen U-21 të Suedisë, por ky problem është i zgjidhshëm sipas FSHF-së (kujtojmë rastin “Basha”). Pritet që gjatë ditëve të ardhshme të nisin procedurat për ta pajisur me pasaportë shqiptare lojtarin. Sadiku përveçse në qendër të mbrojtjes, është i aftë të luajë më së miri edhe si mesfushor shkatërrues. Për nga cilësitë, ai është i ngjashëm me Mavrajn.
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn als_Latn eng_Latn